[pic] | ΕΥΡΩΠΑΪΚΗ ΕΠΙΤΡΟΠΗ |

Βρυξέλλες, 14.12.2010

COM(2010) 742 τελικό

ΕΚΘΕΣΗ ΤΗΣ ΕΠΙΤΡΟΠΗΣ ΠΡΟΣ ΤΟ ΣΥΜΒΟΥΛΙΟ

σχετικά με το φορολογικό καθεστώς της «εισφοράς θαλάσσης» που εφαρμόζεται στα γαλλικά υπερπόντια διαμερίσματα

SEC(2010) 1558 τελικό

ΕΚΘΕΣΗ ΤΗΣ ΕΠΙΤΡΟΠΗΣ ΠΡΟΣ ΤΟ ΣΥΜΒΟΥΛΙΟ

σχετικά με το φορολογικό καθεστώς της «εισφοράς θαλάσσης» που εφαρμόζεται στα γαλλικά υπερπόντια διαμερίσματα

Πλαισιο

Οι διατάξεις της συνθήκης για τη λειτουργία της Ευρωπαϊκής Ένωσης (ΣΛΕΕ), οι οποίες εφαρμόζονται στις εξόχως απόκεντρες περιοχές της Ένωσης, στις οποίες ανήκουν τα τέσσερα γαλλικά υπερπόντια διαμερίσματα (DOM), δεν επιτρέπουν καταρχήν καμία διαφορά φορολόγησης στα DOM μεταξύ των τοπικών προϊόντων και εκείνων που προέρχονται από τη μητροπολιτική Γαλλία ή από τα άλλα κράτη μέλη. Το άρθρο 349 της ΣΛΕΕ (πρώην άρθρο 299 παράγραφος 2 της συνθήκης ΕΚ) προβλέπει, ωστόσο, τη δυνατότητα θέσπισης ειδικών μέτρων υπέρ των περιοχών αυτών λόγω της ύπαρξης μόνιμων μειονεκτημάτων που έχουν επιπτώσεις στην οικονομική και κοινωνική κατάσταση των εξόχως απόκεντρων περιοχών.

Η απόφαση 2004/162/ΕΚ του Συμβουλίου, της 10ης Φεβρουαρίου 2004, η οποία εκδόθηκε βάσει του άρθρου 299 παράγραφος 2 της συνθήκης ΕΚ, επιτρέπει στη Γαλλία να προβλέψει απαλλαγές ή μειώσεις του φόρου που είναι γνωστός ως «εισφορά θαλάσσης» για ορισμένα προϊόντα που παράγονται στα DOM, μέχρι την 1η Ιουλίου 2014. Στο παράρτημα της ως άνω απόφασης παρατίθεται κατάλογος των προϊόντων στα οποία μπορούν να εφαρμοσθούν οι απαλλαγές ή οι μειώσεις φόρου. Ανάλογα με τα προϊόντα, η διαφορά φορολόγησης μεταξύ των τοπικών προϊόντων και των άλλων προϊόντων δεν μπορεί να υπερβαίνει τις 10, 20 ή 30 εκατοστιαίες μονάδες.

Η απόφαση του Συμβουλίου της 10ης Φεβρουαρίου 2004 παρουσιάζει τους λόγους για τη θέσπιση των ειδικών μέτρων: η μεγάλη απόσταση, η εξάρτηση ως προς τις πρώτες ύλες και την ενέργεια, η υποχρέωση σύστασης μεγαλύτερων αποθεμάτων, το μικρό μέγεθος της τοπικής αγοράς σε συνδυασμό με την περιορισμένη εξαγωγική δραστηριότητα κ.λπ. Το σύνολο των μειονεκτημάτων αυτών έχει ως επακόλουθο την αύξηση του κόστους παραγωγής και, επομένως, την αύξηση του συνολικού κόστους των προϊόντων που κατασκευάζονται επιτόπου, τα οποία, ελλείψει ειδικών μέτρων, είναι λιγότερο ανταγωνιστικά έναντι των προϊόντων που προέρχονται από άλλες περιοχές, ακόμη και αν ληφθεί υπόψη το κόστος μεταφοράς των προϊόντων αυτών προς τα DOM. Επομένως, η κατάσταση αυτή δυσχεραίνει τη διατήρηση της τοπικής παραγωγής. Έτσι, τα ειδικά μέτρα που περιέχονται στην απόφαση 2004/162/ΕΚ της 10ης Φεβρουαρίου σχεδιάσθηκαν με σκοπό την ενίσχυση της τοπικής βιομηχανίας.

Το άρθρο 4 της απόφασης του Συμβουλίου της 10ης Φεβρουαρίου 2004 προβλέπει ότι οι γαλλικές αρχές υποβάλλουν στην Επιτροπή, έως τις 31 Ιουλίου 2008, έκθεση περί της εφαρμογής του καθεστώτος φορολόγησης που προβλέπεται από την εν λόγω απόφαση, για να εξακριβωθεί η επίπτωση των ληφθέντων μέτρων και η συμβολή τους στην προώθηση ή τη διατήρηση των τοπικών οικονομικών δραστηριοτήτων, λαμβάνοντας υπόψη τα μειονεκτήματα που χαρακτηρίζουν τις εξόχως απόκεντρες περιοχές. Βάσει της έκθεσης αυτής, η Επιτροπή υποβάλλει στο Συμβούλιο έκθεση που περιέχει πλήρη οικονομική και κοινωνική ανάλυση και, κατά περίπτωση, πρόταση για την προσαρμογή των διατάξεων της απόφασης της 10ης Φεβρουαρίου 2004.

Οι γαλλικές αρχές υπέβαλαν στην Επιτροπή, στις 31 Ιουλίου 2008, την ως άνω προβλεπόμενη έκθεση. Στις 22 Δεκεμβρίου 2008, υποβλήθηκε συμπληρωματική έκθεση και στις 16 Απριλίου 2010 υποβλήθηκαν στην Επιτροπή οι νέες πληροφορίες τις οποίες είχε ζητήσει στις 16 Απριλίου 2009. Τα έγγραφα αυτά περιλαμβάνονται (μόνον στη γαλλική γλώσσα) σε έγγραφο εργασίας των υπηρεσιών της Επιτροπής, χωριστό από την παρούσα έκθεση.

Στην έκθεση των γαλλικών αρχών περιλαμβάνεται αίτηση προσαρμογής, για τη Γουιάνα, του καταλόγου των προϊόντων που μπορούν να αποτελέσουν αντικείμενο διαφοροποιημένης φορολογίας. Η αίτηση, η οποία αφορούσε αρχικά περίπου 80 προϊόντα, αποτέλεσε αντικείμενο περαιτέρω επεξεργασίας και στην οριστική μορφή της, όπως υποβλήθηκε στις 16 Απριλίου 2010, αφορά πλέον μόνον 64 προϊόντα.

Τα κυρια στοιχεια τησ εκθεσησ των γαλλικων αρχων

Μετά την υπενθύμιση των σταδίων της εφαρμογής της απόφασης του Συμβουλίου του 2004 στα DOM, η έκθεση εκτιμά καταρχάς ότι το διαφοροποιημένο καθεστώς της «εισφοράς θαλάσσης» δεν συνιστά εμπόδιο στις συναλλαγές με τα DOM, στον βαθμό που η ροή εισαγωγών σε καθένα από τα τέσσερα DOM συνέχισε να αυξάνεται από το 2004 για τα προϊόντα που αποτελούν αντικείμενο διαφοροποιημένης φορολογίας. Η διαφοροποιημένη φορολογία δεν επέφερε, για τα οικεία προϊόντα, τη διακοπή της εισαγωγής προϊόντων από άλλες περιοχές.

Στην έκθεση αναφέρεται ότι, ακόμη και εάν ο πληθωρισμός είναι συνολικά υψηλότερος από εκείνον που καταγράφεται στη μητροπολιτική Γαλλία, αυτό δεν ισχύει για τα μεταποιημένα προϊόντα στα οποία αφορά η διαφοροποιημένη φορολογία. Η έκθεση δεν αναφέρεται στην επίδραση της εισφοράς θαλάσσης στο γενικό επίπεδο των τιμών στα DOM και στην υφιστάμενη διαφορά ανάμεσα σε αυτό και στο γενικό επίπεδο των τιμών στη μητροπολιτική Γαλλία.

Όσον αφορά την πτυχή που σχετίζεται με την ενίσχυση των επιχειρήσεων, η έκθεση διαπιστώνει ότι, δεδομένης της ύπαρξης των άλλων περιφερειακών ενισχύσεων υπέρ των επιχειρήσεων που είναι εγκαταστημένες στα DOM, είναι δύσκολο να εκτιμηθεί επακριβώς ο αντίκτυπος της διαφοροποιημένης φορολογίας. Συναφώς, η έκθεση καταλήγει στο συμπέρασμα ότι το καθεστώς διαφοροποιημένης φορολογίας της εισφοράς θαλάσσης αποτελεί απαραίτητο εργαλείο για την ισορροπία της απόδοσης και για την επιβίωση πολλών παραγωγικών δραστηριοτήτων στα DOM. Έτσι, η έκθεση διαπιστώνει ότι, ακόμη και λαμβάνοντας υπόψη το σύνολο των χορηγούμενων ενισχύσεων, οι επιχειρήσεις στα DOM, εκτός από τις μεγαλύτερες, εμφανίζουν πάντοτε καθαρό αποτέλεσμα κατώτερο κατά 2 μονάδες από εκείνο των επιχειρήσεων της μητροπολιτικής Γαλλίας. Για τις μεγαλύτερες επιχειρήσεις, η διαφοροποιημένη φορολογία της εισφοράς θαλάσσης ενθαρρύνει τις επενδύσεις των εν λόγω επιχειρήσεων, γεγονός που συνέβαλε και συμβάλλει στη διατήρηση της ανάπτυξης της οικονομίας των DOM.

Τα έσοδα από την εισφορά θαλάσσης ανήλθαν το 2006 σε περίπου 923 εκατομμύρια ευρώ, ποσό το οποίο προέρχεται κατά 95% από την εισφορά θαλάσσης που εισπράττεται κατά την «εισαγωγή». Η έκθεση αναφέρεται στον τρόπο χρησιμοποίησης των κεφαλαίων που προέρχονται από την εισφορά θαλάσσης.

Στη συμπληρωματική έκθεση που υπέβαλαν τον Δεκέμβριο του 2008, οι γαλλικές αρχές επικαιροποίησαν, βάσει των αριθμητικών στοιχείων του 2007, τα στοιχεία που είχαν κοινοποιήσει προηγουμένως. Το ύψος των εσόδων της εισφοράς θαλάσσης αυξάνεται από 923 σε 957 εκατομμύρια ευρώ. Το ποσοστό των εσόδων που διατίθεται για τη χρηματοδότηση επενδύσεων στα DOM αυξάνεται και ανέρχεται σε 31%. Οι διαφορές στη φορολογία δεν ανέκοψαν την πρόοδο των εισαγωγών, παρότι η πρόοδος δεν είναι σημαντική, με εξαίρεση στη Γουαδελούπη.

Το ποσοστό της παραγωγής στην εγχώρια ζήτηση των DOM ποικίλλει, ανάλογα με τα DOM, από 29,1% για τη Γουιάνα έως 36,7% για τη Μαρτινίκα. Τα αριθμητικά στοιχεία που παρασχέθηκαν δεν διακρίνουν μεταξύ προϊόντων που τυγχάνουν και προϊόντων που δεν τυγχάνουν διαφοροποιημένης φορολογίας της εισφοράς θαλάσσης.

Όσον αφορά την απασχόληση, στη συμπληρωματική έκθεση αναφέρεται ότι δεν στάθηκε δυνατό να ποσοτικοποιηθούν, στο παρόν στάδιο, οι συνέπειες της διαφοροποιημένης φορολογίας της εισφοράς θαλάσσης στην απασχόληση στις επιχειρήσεις που παράγουν προϊόντα τα οποία τυγχάνουν διαφοροποιημένης φορολογίας. Ωστόσο, η έκθεση παρέχει συνολικά δεδομένα σχετικά με την ανεργία και τη μισθωτή εργασία στα DOM.

Όσον αφορά τις τιμές, στην ίδια συμπληρωματική έκθεση αναφέρεται ότι τα διαθέσιμα στατιστικά στοιχεία δεν επιτρέπουν τον καθορισμό του αντικτύπου της εισφοράς θαλάσσης στο γενικό επίπεδο των τιμών των προϊόντων που αποτελούν αντικείμενο διαφοροποιημένης φορολογίας ή στο ποσοστό του πληθωρισμού στα DOM. Διαθέσιμα είναι μόνον στοιχεία που αφορούν την εξέλιξη των τιμών των προϊόντων (με και χωρίς διαφοροποιημένη φορολογία). Οι παρασχεθείσες πληροφορίες καταλήγουν σε διαφορετικά συμπεράσματα ανάλογα με τα DOM.

Τέλος, η συμπληρωματική έκθεση αιτιολογεί περαιτέρω την αίτηση προσαρμογής, για τη Γουιάνα, του καταλόγου των προϊόντων που μπορούν να αποτελέσουν αντικείμενο διαφοροποιημένης φορολογίας.

Με επιστολή της 15ης Απριλίου 2009, οι υπηρεσίες της Επιτροπής ενημέρωσαν τις γαλλικές αρχές ότι οι παρασχεθείσες πληροφορίες ήταν ανεπαρκείς για την εκτίμηση των πραγματικών συνεπειών της διαφοροποιημένης φορολογίας στη δραστηριότητα των DOM. Έτσι, ζητήθηκε από τις γαλλικές αρχές να παράσχουν για κάθε DOM και για κάθε κατηγορία προϊόντων που αποτελούν αντικείμενο, στο οικείο DOM, διαφοροποιημένης φορολογίας της εισφοράς θαλάσσης, αξιολόγηση των συνεπειών του καθεστώτος στη διατήρηση ή στην προώθηση των τοπικών δραστηριοτήτων και στους όρους των συναλλαγών.

Οι γαλλικές αρχές απέστειλαν στην Επιτροπή, στις 16 Απριλίου 2010, διάφορους πίνακες με πληροφορίες για καθεμία από τις 32 μεγάλες κατηγορίες προϊόντων που τυγχάνουν διαφοροποιημένης φορολογίας της εισφοράς θαλάσσης, πληροφορίες για το ύψος της ληφθείσας με τον τρόπο αυτό ενίσχυσης από τις οικείες επιχειρήσεις, τα κέρδη ή τις ζημίες των εν λόγω επιχειρήσεων, τον αριθμό των υπαλλήλων τους, το μερίδιο αγοράς των προϊόντων που παράγονται τοπικά σε σχέση με το σύνολο των πωλούμενων προϊόντων, καθώς και την εξέλιξη των εξαγωγών.

Επίσης, οι γαλλικές αρχές τροποποίησαν την αίτησή τους σχετικά με τη Γουιάνα, η οποία αφορά πλέον μόνον 64 προϊόντα, και παρείχαν διάφορες διευκρινίσεις τις οποίες ζήτησε η Επιτροπή από τις γαλλικές αρχές με επιστολή της στις 15 Απριλίου 2009.

Αναλυση της Επιτροπήσ

Η Επιτροπή εκφράζει τη λύπη της για το γεγονός ότι οι γαλλικές αρχές δεν μπόρεσαν να παράσχουν, από τον Ιούλιο του 2008, όπως προβλέπει το άρθρο 4 της απόφασης του Συμβουλίου της 10ης Φεβρουαρίου 2004, ακριβή αξιολόγηση του αντικτύπου για κάθε κατηγορία προϊόντων που τυγχάνουν διαφοροποιημένης φορολογίας της εισφοράς θαλάσσης, των συνεπειών των ληφθέντων μέτρων και της συμβολής τους στην προώθηση ή στη διατήρηση των τοπικών οικονομικών δραστηριοτήτων. Το γεγονός ότι η μελέτη αυτή διενεργήθηκε εκ των υστέρων καθυστέρησε την παροχή των πληροφοριών στην Επιτροπή και είχε ως αποτέλεσμα οι πληροφορίες αυτές να έχουν ενίοτε αποσπασματικό χαρακτήρα και, σε ορισμένες περιπτώσεις, να είναι πολύ περιορισμένες, ακόμη και ανύπαρκτες.

Δεδομένης της ημερομηνίας υποβολής της έκθεσης των γαλλικών αρχών (Ιούλιος 2008), είναι δύσκολο να εξετασθούν σε βάθος χρόνου οι συνέπειες της διαφοροποιημένης φορολογίας που εφαρμόσθηκε σύμφωνα με την απόφαση του Συμβουλίου της 10ης Φεβρουαρίου 2004. Τα δεδομένα που αφορούν το 2004 δεν παρασχέθηκαν από τις γαλλικές αρχές, καθώς η απόφαση 2004/162/ΕΚ ισχύει από την 1η Αυγούστου 2004 και το καθεστώς της εισφοράς θαλάσσης που εφαρμοζόταν πριν από την ημερομηνία αυτή δεν συνέπιπτε κατ’ ανάγκη με εκείνο που εφαρμόζεται από τη συγκεκριμένη αυτή ημερομηνία. Έτσι, τα δεδομένα που αφορούσαν το 2004 ήταν πιο δύσκολο να αξιοποιηθούν.

Λαμβάνοντας υπόψη το σύνολο των στοιχείων αυτών, η Επιτροπή δεν είναι σε θέση να υποβάλει έκθεση η οποία να περιέχει, όπως προβλέπει το άρθρο 4 της απόφασης της 10ης Φεβρουαρίου 2004, «πλήρη οικονομική ανάλυση». Στο μέτρο που η Επιτροπή εξαρτάται σε μεγάλο βαθμό από τις πληροφορίες που παρέσχε η Γαλλία και δεν διαθέτει άλλα μέσα συγκέντρωσης περισσότερων πληροφοριών, μπορεί να διενεργήσει ανάλυση μόνον βάσει των πληροφοριών που έλαβε. Από τις παρασχεθείσες πληροφορίες μπορούν να αντληθούν τα ακόλουθα συμπεράσματα.

Τα μειονεκτήματα των DOM παραμένουν

Παρότι η έκθεση των γαλλικών αρχών δεν αναφέρεται λεπτομερώς στο σημείο αυτό, είναι προφανές ότι τα μειονεκτήματα που πλήττουν τα προϊόντα των DOM, στα οποία βασίσθηκε η απόφαση της 10ης Φεβρουαρίου 2004, και τα οποία υπενθυμίζονται ανωτέρω, εξακολουθούν να υφίστανται. Τα μειονεκτήματα αυτά έχουν διαρθρωτικό χαρακτήρα ο οποίος συνδέεται με τη μεγάλη απόσταση και τον νησιωτικό χαρακτήρα των DOM, με όλες τις επακόλουθες συνέπειες όσον αφορά το ενδεχόμενο πρόσθετο κόστος για τις τοπικές παραγωγές.

Οι συνέπειες της εφαρμογής διαφοροποιημένης φορολογίας των προϊόντων βάσει της εισφοράς θαλάσσης

Όσον αφορά τις συνέπειες της διαφοροποιημένης φορολογίας στην ανάπτυξη και στην απασχόληση στους εξεταζόμενους τομείς παρασχέθηκαν μόνον αποσπασματικές πληροφορίες. Όσον αφορά την απασχόληση, ο αριθμός των θέσεων απασχόλησης στους τομείς που τυγχάνουν διαφοροποιημένης φορολογίας της εισφοράς θαλάσσης παρέμεινε αμετάβλητος από το 2005 έως το 2007. Στη Γουαδελούπη, η απασχόληση υποχώρησε κατά περισσότερες από 1000 θέσεις, κυρίως στους τομείς της κτηνοτροφίας και της αλιείας. Στη Μαρτινίκα, παρέμεινε ουσιαστικά σταθερή για τις ίδιες επιχειρήσεις και κατά το ίδιο χρονικό διάστημα. Όσον αφορά τη Ρεϋνιόν, τα αριθμητικά στοιχεία που παρασχέθηκαν δεν επιτρέπουν τον προσδιορισμό της εξέλιξης.

Οι πληροφορίες που κοινοποιήθηκαν παρέχουν επίσης στοιχεία σχετικά με την εξέλιξη των κερδών των επιχειρήσεων των οποίων τα προϊόντα παράγονται τοπικά. Ωστόσο, οι πληροφορίες είναι αποσπασματικές και, ανάλογα με τους τομείς, καταλήγουν σε εντελώς αντίθετα συμπεράσματα. Εξάλλου, το επίπεδο των κερδών των επιχειρήσεων δεν προκύπτει προφανώς μόνον από την ύπαρξη ή μη διαφοροποιημένης φορολογίας της εισφοράς θαλάσσης.

Όσον αφορά τα μερίδια αγοράς που κατέχουν τα τοπικά προϊόντα τα οποία τυγχάνουν διαφοροποιημένης φορολογίας εισφοράς θαλάσσης σε σχέση με τα προϊόντα που προέρχονται από περιοχές εκτός των DOM, από την εξέταση των στοιχείων που κοινοποιήθηκαν στις 16 Απριλίου 2010 προκύπτουν πολύ διαφορετικές καταστάσεις. Υπάρχουν κατηγορίες προϊόντων στις οποίες, παρά την ύπαρξη διαφοροποιημένης φορολογίας της εισφοράς θαλάσσης, το μερίδιο αγοράς που κατέχουν τα τοπικά προϊόντα παραμένει χαμηλό ή πολύ χαμηλό. Για άλλες κατηγορίες, η διαφοροποίηση της φορολογίας της εισφοράς θαλάσσης επιτρέπει στα τοπικά προϊόντα να κατέχουν μερίδιο αγοράς κατά το μάλλον ή ήττον ίσο με εκείνο των προϊόντων που προέρχονται από περιοχές εκτός των DOM. Οι δύο αυτές καταστάσεις είναι οι συχνότερα παρατηρούμενες, πράγμα που συνάδει με τις ενδείξεις που περιέχονται στην αρχική έκθεση της 31ης Ιουλίου 2008, σύμφωνα με τις οποίες, παρά το καθεστώς διαφοροποιημένης φορολογίας της εισφοράς θαλάσσης, η ροή «εισαγωγών» σε καθένα από τα τέσσερα DOM προϊόντων που προέρχονται από άλλες περιοχές συνέχισε να αυξάνεται από το 2004. Επίσης, όσον αφορά τις συναλλαγές με τις χώρες ΑΚΕ, οι εισαγωγές προϊόντων από τις χώρες αυτές επηρεάζονται οριακά. Εξάλλου, ο αριθμός των προϊόντων αυτών, κυρίως πετρελαιοειδών, είναι περιορισμένος.

Τέλος, για άλλες κατηγορίες προϊόντων, οι παρασχεθείσες ενδείξεις υποδηλώνουν ότι τα τοπικά προϊόντα που αποτελούν αντικείμενο διαφοροποιημένης φορολογίας καταλαμβάνουν το σύνολο ή σχεδόν το σύνολο της αγοράς, με αποτέλεσμα το μερίδιο των «εισαγόμενων» προϊόντων να είναι πολύ χαμηλό, ενίοτε και ανύπαρκτο. Αυτό δημιουργεί ερωτηματικά σχετικά με τη σκοπιμότητα διατήρησης της διαφοροποιημένης φορολογίας σε περιπτώσεις στις οποίες τα τοπικά προϊόντα φαίνεται, εκ πρώτης όψεως, να είναι ανταγωνιστικά σε σχέση με τα προϊόντα που προέρχονται από περιοχές εκτός των DOM. Στο παρόν στάδιο, φαίνεται δύσκολο να δοθεί οριστική απάντηση για όλα τα σχετικά προϊόντα, ενώ τα διαθέσιμα δεδομένα της έκθεσης αφορούν μόνον τρία έτη. Το ερώτημα αυτό θα πρέπει να εξετασθεί λεπτομερώς στην περίπτωση που οι γαλλικές αρχές ζητήσουν να τους επιτραπεί να συνεχίσουν να εφαρμόζουν διαφοροποιημένη φορολογία μετά τον Ιούλιο του 2014. Ωστόσο, σε ορισμένες περιπτώσεις, φαίνεται σκόπιμη η προσαρμογή της απόφασης της 10ης Φεβρουαρίου 2004 ήδη από τώρα (βλέπε κατωτέρω).

Τροποποιησεισ της αποφασησ του Συμβουλίου τησ 10ησ Φεβρουαριου 2004

Το άρθρο 4 τελευταίο εδάφιο της απόφασης του Συμβουλίου της 10ης Φεβρουαρίου 2004 προβλέπει ότι η έκθεση που υποβάλλεται στο Συμβούλιο από την Επιτροπή μπορεί, κατά περίπτωση, να συνοδεύεται από πρόταση για την προσαρμογή των διατάξεων της προαναφερθείσας απόφασης. Αυτό συμβαίνει στην προκειμένη περίπτωση. Η παρούσα έκθεση συνοδεύεται από πρόταση απόφασης του Συμβουλίου, η οποία αφορά τα ακόλουθα σημεία.

Επέκταση του καταλόγου των προϊόντων που μπορούν να αποτελέσουν αντικείμενο διαφοροποιημένης φορολογίας της εισφοράς θαλάσσης στη Γουιάνα

Οι γαλλικές αρχές είχαν ήδη ζητήσει στο παρελθόν από την Επιτροπή να υποβάλει, βασιζόμενη στο άρθρο 3 της απόφασης του Συμβουλίου 2004/162/ΕΚ της 10ης Φεβρουαρίου 2004, πρόταση απόφασης του Συμβουλίου με στόχο την αύξηση, για τη Γουιάνα, του αριθμού των προϊόντων που μπορούν να αποτελέσουν αντικείμενο διαφοροποιημένης φορολογίας της εισφοράς θαλάσσης. Κατά το μεγαλύτερο μέρος της, η αίτηση αυτή δεν έτυχε θετικής αντιμετώπισης, στον βαθμό που δεν συνέτρεχε μία από τις δύο καταστάσεις που προβλέπονται στην ως άνω διάταξη, δηλαδή η εμφάνιση νέων παραγωγών ή η διακύβευση της τοπικής παραγωγής από ορισμένες εμπορικές πρακτικές. Για τα λιγοστά προϊόντα της Γουιάνας που ενέπιπταν στο πεδίο εφαρμογής του ως άνω άρθρου 3, το Συμβούλιο εξέδωσε, στις 9 Ιουνίου 2008, την απόφαση 2008/439/ΕΚ.

Οι γαλλικές αρχές επανέλαβαν την αίτησή τους σχετικά με τη Γουιάνα στην έκθεση που υπέβαλαν στην Επιτροπή στις 31 Ιουλίου 2008. Στην τελική μορφή της, η αίτηση αφορά 64 προσθήκες ή τροποποιήσεις. Η πρόταση της Επιτροπής προβλέπει να προστεθούν για τη Γουιάνα, στους διάφορους καταλόγους προϊόντων που μπορούν να αποτελέσουν αντικείμενο διαφοροποιημένης φορολογίας, 46 εντελώς νέα προϊόντα και να αυξηθεί η επιτρεπόμενη απόκλιση ή να διευρυνθεί το πεδίο εφαρμογής των οικείων προϊόντων για 6 προϊόντα. Τα 46 εντελώς νέα προϊόντα περιλαμβάνουν 43 προϊόντα για τα οποία υπάρχει ήδη τοπική παραγωγή και 3 προϊόντα για τα οποία δεν υπάρχει μεν ακόμη τοπική παραγωγή, υπάρχουν όμως συγκεκριμένα σχέδια έναρξης παραγωγικής δραστηριότητας.

Οι διάφορες προτεινόμενες τροποποιήσεις της απόφασης του Συμβουλίου της 10ης Φεβρουαρίου 2004 περιγράφονται λεπτομερώς στην πρόταση απόφασης του Συμβουλίου που συνοδεύει την παρούσα έκθεση.

Άλλες προσαρμογές οι οποίες περιέχονται στην πρόταση

Η εξέταση των διάφορων στατιστικών εγγράφων που επισυνάπτονται στην έκθεση των γαλλικών αρχών επέτρεψε να διαπιστωθεί η αναγκαιότητα προσαρμογής της απόφασης της 10ης Φεβρουαρίου 2004 σε διάφορα σημεία. Οι προσαρμογές αυτές δεν αμφισβητούν τη γενική οικονομία των διατάξεων που προβλέπονται στην απόφαση του Συμβουλίου της 10ης Φεβρουαρίου 2004, η οποία ισχύει έως την 1η Ιουλίου 2014. Ωστόσο, σε ορισμένες συγκεκριμένες καταστάσεις, φαίνεται αναγκαία η προσαρμογή της αρχικής απόφασης από τώρα προκειμένου να ληφθούν υπόψη ορισμένες καταστάσεις που διαπιστώθηκαν κατά την εξέταση της έκθεσης που υποβλήθηκε από τις γαλλικές αρχές ή σε συνέχεια των ερωτήσεων που υποβλήθηκαν. Οι προτεινόμενες προσαρμογές αποδίδονται σε διάφορους λόγους.

Καταρχάς, διαπιστώθηκε ότι από το 2004 έχουν καταργηθεί πλέον διάφορες τοπικές παραγωγές ή ότι, για άλλα προϊόντα, οι γαλλικές αρχές δεν εφαρμόζουν πλέον διαφοροποιημένη φορολογία της εισφοράς θαλάσσης επειδή η τιμή της τοπικής παραγωγής είναι πλέον ισοδύναμη με εκείνη της παραγωγής που προέρχεται από άλλες περιοχές. Ως εκ τούτου, δεν υφίστανται πλέον λόγοι για τη συμπερίληψη των σχετικών προϊόντων στους καταλόγους προϊόντων για τα οποία επιτρέπεται διαφοροποιημένη φορολογία της εισφοράς θαλάσσης.

Ομοίως, διαπιστώθηκε ότι για ορισμένα προϊόντα η διαφοροποιημένη φορολογία της εισφοράς θαλάσσης που εφαρμόζεται στην πράξη είναι, για διάφορους λόγους, σημαντικά χαμηλότερη από τη μέγιστη απόκλιση της φορολογίας που επιτρέπεται από την απόφαση του Συμβουλίου της 10ης Φεβρουαρίου 2004. Βεβαίως, σκοπός των διατάξεων του 2004 είναι να παρασχεθεί στις γαλλικές αρχές κάποια ευελιξία στον καθορισμό της διαφοροποιημένης φορολογίας που εφαρμόζεται στην πράξη και δεν υπάρχει πρόθεση επανεξέτασης της εν λόγω ευελιξίας. Ωστόσο, υπάρχουν καταστάσεις στις οποίες διαπιστώνεται μεγάλη διαφορά μεταξύ της μέγιστης επιτρεπόμενης απόκλισης της φορολογίας και της απόκλισης φορολογίας που εφαρμόζεται πραγματικά. Έτσι, εξετάσθηκαν οι καταστάσεις στις οποίες η απόκλιση φορολογίας που εφαρμόζεται στην πράξη είναι κατώτερη κατά περισσότερες από δέκα εκατοστιαίες μονάδες από τη μέγιστη επιτρεπόμενη απόκλιση φορολογίας. Σε ορισμένες περιπτώσεις, η Επιτροπή κατέληξε στο συμπέρασμα ότι δεν συντρέχει πλέον λόγος διατήρησης της μέγιστης επιτρεπόμενης απόκλισης και ότι αυτή πρέπει να μειωθεί. Στην πρόταση απόφασης του Συμβουλίου προσδιορίζονται οι σχετικές περιπτώσεις.

Τέλος, διαπιστώθηκε ότι για είκοσι περίπου προϊόντα που αποτελούν αντικείμενο διαφοροποιημένης φορολογίας, τα τοπικά προϊόντα καταλαμβάνουν το σύνολο ή σχεδόν το σύνολο της αγοράς, με αποτέλεσμα το μερίδιο αγοράς των προϊόντων που προέρχονται από άλλες περιοχές να είναι ανύπαρκτο (καμία «εισαγωγή») για τα έτη 2005, 2006 και 2007. Όπως προαναφέρθηκε, η Επιτροπή αμφιβάλλει για την αναγκαιότητα διατήρησης της διαφοροποιημένης φορολογίας για τα συγκεκριμένα προϊόντα, ιδίως όταν υπάρχει ήδη για τα οικεία προϊόντα σημαντική τοπική παραγωγή, γεγονός που υποδηλώνει ότι τα προϊόντα που παράγονται τοπικά δεν είναι λιγότερο ανταγωνιστικά από τα «εισαγόμενα» προϊόντα, και το σημείο αυτό θα πρέπει να επανεξετασθεί, εφόσον συντρέχει περίπτωση, κατά τη λήξη της απόφασης της 10ης Φεβρουαρίου 2004. Ωστόσο, ήδη από τώρα, η Επιτροπή εκτιμά ότι είναι σκόπιμο, στο πλαίσιο της ενδιάμεσης προσαρμογής, να προταθεί η διαγραφή δύο προϊόντων που περιλαμβάνονται στον κατάλογο Α του παραρτήματος της απόφασης της 10ης Φεβρουαρίου 2004, για τα οποία υπάρχει σημαντική τοπική παραγωγή. Όσον αφορά τη Γουαδελούπη, πρόκειται για ορισμένα υπολείμματα παραγωγής τροφίμων (προϊόν 2302). Όσον αφορά τη Ρεϋνιόν, πρόκειται για ορισμένα υγρά απόβλητα πολτοποίησης της παραγωγής χαρτοπολτού (προϊόν 3804 00).

Γενικο συμπερασμα

Οι πληροφορίες που παρασχέθηκαν από τις γαλλικές αρχές δεν επιτρέπουν τη διαμόρφωση πλήρους εικόνας σχετικά με τον αντίκτυπο, σε οικονομικό και κοινωνικό επίπεδο, στην τοπική παραγωγή των DOM από την εφαρμογή διαφοροποιημένης φορολογίας της εισφοράς θαλάσσης στα τοπικά προϊόντα σε σχέση με τα προϊόντα που προέρχονται από άλλες περιοχές. Ωστόσο, από τις αποσπασματικές πληροφορίες που παρασχέθηκαν διαπιστώνεται ότι το καθεστώς διαφοροποιημένης φορολογίας της εισφοράς θαλάσσης επέτρεψε τη διατήρηση, για τα περισσότερα οικεία προϊόντα, μιας τοπικής παραγωγής ικανής να κατέχει κατά το μάλλον ή ήττον σημαντικό μερίδιο της τοπικής αγοράς. Χωρίς την ύπαρξη αυτής της διαφοροποιημένης φορολογίας, είναι πολύ πιθανό η τοπική παραγωγική δραστηριότητα να μην είχε διατηρηθεί, σε πολλές περιπτώσεις, με επιζήμιες συνέπειες σε οικονομικό και κοινωνικό επίπεδο.

Για ορισμένες κατηγορίες προϊόντων στις οποίες τα τοπικά προϊόντα κατέχουν κυρίαρχο μερίδιο στην αγορά, ή ακόμη και το σύνολο σχεδόν της αγοράς, η Επιτροπή εκφράζει έντονες αμφιβολίες όσον αφορά την αναγκαιότητα διατήρησης της διαφοροποιημένης φορολογίας. Οι αμφιβολίες αυτές είναι ακόμη πιο έντονες για τις κατηγορίες προϊόντων στις οποίες απουσιάζουν τελείως προϊόντα προερχόμενα από άλλες περιοχές. Το θέμα αυτό θα πρέπει, εφόσον συντρέχει περίπτωση, να εξετασθεί λεπτομερώς στη λήξη της περιόδου που καλύπτεται από την απόφαση του Συμβουλίου του 2004. Ωστόσο, ήδη από τώρα, η Επιτροπή προτείνει τη διαγραφή δύο προϊόντων από τους καταλόγους προϊόντων που μπορούν να αποτελέσουν αντικείμενο διαφοροποιημένης φορολογίας.

Μολονότι το ζήτημα της μεθόδου που πρέπει να επιλεγεί για την αποκατάσταση της ανταγωνιστικότητας των τοπικών παραγωγών σε σχέση με τα «εισαγόμενα» προϊόντα υπάγεται ουσιαστικά στην αρμοδιότητα των γαλλικών αρχών, η Επιτροπή εκφράζει τη λύπη της για το γεγονός ότι η έκθεση των γαλλικών αρχών δεν περιέχει πληροφορίες σχετικά με τον αντίκτυπο του καθεστώτος διαφοροποιημένης φορολογίας των προϊόντων στο γενικό επίπεδο των τιμών στα DOM, και όχι μόνον στον πληθωρισμό, στο μέτρο που η διαφοροποιημένη φορολογία μεταβάλλει τον ανταγωνισμό μεταξύ προϊόντων βάσει του υψηλότερου συνολικού κόστους των προϊόντων που παράγονται στα DOM.